Suid Afrikaanse Nuus Thread - Page 44 - Stormfront
Page 44 of 226 « First < 30 31 32 33 34 35 36 37 38 39 40 41 42 43 44 45 46 47 48 49 50 51 52 53 54 55 56 57 58 94 144 > Last »
04-04-2006, 02:04 AM #431
Geen regshulp ná 'moord op Plet'
KNYSNA. – Hy is 96ste op die lys vir 'n bed by die Valkenberg- psigiatriese hospitaal in Kaapstad. En voordat daar nie kliniese en sielkundige toetse op hom gedoen word nie, weier hy om om regshulp aansoek te doen. Borgtog soek hy glad nie.
Mnr. Theuns Christiaan Olivier (47), wat aangekla word van die moord op Steven Siebert (6) in Plettenbergbaai twee dae voor Kersfees verlede jaar, het gister weer in die hof hier verskyn.
"Ek wil nie regshulp hê nie, want hulle sal my nie verteenwoordig soos wat ek verteenwoordig wil word nie," het Olivier volgehou.
Op die vrae van die landdros, mnr. David Lakey, wat wou weet of hy besef dat hy lewenslank tronkstraf kan kry indien hy skuldig bevind word, en of hy weet wat die skedule 6-klag is waarop hy teregstaan, het Olivier voet by stuk gehou dat hy steeds nie in hierdie basiese regte belangstel nie.
"Ek gaan nie nou aansoek doen om regshulp nie, want dit is sinloos om nou regshulp te kry as die saak net weer en weer uitgestel gaan word."
Lakey het daarop gesê dit kan Olivier se saak verder vertraag, want hy sal in elk geval nog lank moet wag om vir waarneming by Valkenberg toegelaat te word, waarheen hy op 3 Maart verwys is.
Terwyl Die Burger 'n foto geneem het met die toestemming van Lakey, het Olivier laat deurskemer dat hy graag vir Steven se ouers, mnr. Tom en mev. Elaine Siebert, om verskoning wil vra vir wat hy gedoen het.
"Ek het dit gedoen. Ek het 'n verklaring vir die polisie daaroor gegee. Ek weet nie hoekom nie, maar ek het," het hy gesê.
Hy het ook gesê dat die media "verkeerd skryf" oor hom, en dat daar nie "200 ander sake" teen hom is soos beweer word nie.
Die saak is uitgestel tot 10 Mei vir 'n moontlike verwysing na Valkenberg.
Mev. Elaine Jamieson (55) van Knysna, wat voorheen in Ladysmith in KwaZulu-Natal gewoon het, het gister aan Die Burger gesê sy ken Olivier "baie goed". Hy het daar as "Brian" bekend gestaan.
"Hy het 'n tatoeëermerk van 'n duiwel met baie koppe wat sy hele rug vol is. 'Dit is die duiwel. Dit is hoe die duiwel lyk,' het hy gesê toe hy dit eendag vir my gewys het," het Jamieson gesê.
04-04-2006, 04:46 AM #432
Lykshuise na gesondheid oorgeplaas
DURBAN. – Staatslykshuise wat voorheen deur die polisie bedryf is, is begin vandeesmaand na die departement van gesondheid oorgeplaas.
Die oordrag van 106 staatslykshuise op 1 April is deel van die totstandkoming van 'n omvattende forensiese patologiese diens, het dr. Manto Tshabalala-Msimang, minister van gesondheid, gister hier aangekondig.
Terselfdertyd is 'n noodonderhoudsplan van R72 miljoen reeds begin om broodnodige toerusting en voertuie te koop, terwyl die regering ook 'n vyfjaarplan het om forensiese dienste te moderniseer.
As deel van die vyfjaarplan gaan meer as R1,5 miljard in die volgende drie jaar bestee word om onder meer sowat 60 nuwe lykshuise oor die land heen te bou.
Volgens mev. Christelle Kotzenberg, hoofdirekteur: nie-oordraagbare siektes van die gesondheidsdepartement, sluit die 106 staatslykshuise wat oorgedra is 'n aantal lykshuise uit wat te vervalle is of nie toeganklik is nie.
In Limpopo en Noordwes gaan lykshuise in hospitale in forensiese lykshuise omgeskep word.
Die oordrag van staatslykshuise kom ná 'n regeringsondersoek wat daarop gedui het dat sekere van die funksies deur die polisie en ander deur die departement van gesondheid beheer is, het Tshabalala- Msi- mang gesê.
In 'n poging om vaardighede te midde van die oordrag te behou, is polisielede wat in staatslykshuise werk die kans gegee om vir hul poste in die departement van gesondheid aansoek te doen voordat die 1 349 poste geadverteer word.
04-04-2006, 04:52 AM #433
Polisielede wat aan stres ly, wil groepgeding begin
JOHANNESBURG. – Hofstukke in 'n groepgeding waarin "tientalle" polisiebeamptes "wat vrot is van post-traumatiese stres" (PTS) 'n bevel teen die minister van veiligheid en sekuriteit gaan vra om hulle toe te laat om medies ongeskik vir diens verklaar te word, word eersdaags beteken.
Van die polisiebeamptes wat by die geding betrokke is, is só getraumatiseerd dat hulle beswaarlik normaal kan leef.
Een van hulle is al agt keer geskiet.
Desondanks word hulle verplig om met hul polisiewerk voort te gaan, sê mnr. Wim Cornelius, Pretoriase prokureur en dryfkrag agter die groepgeding.
Cornelius word landwyd beskou as die voorste kampvegter vir getraumatiseerde werkers en het juis weke gelede 'n reuse-oorwinning vir lyers van PTS behaal deur 'n hofbevel te verkry waarin beveel is dat PTS voortaan tot beroepsiekte verklaar word. Dit beteken dat lyers van PTS ook nou vergoeding van die vergoedingskommissaris van die departement van arbeid mag eis, soos ander slagoffers van beroepsiektes.
Wat die groepgeding betref, sê Cornelius van die gevalle waar polisiebeamptes gedwing word om aan te hou werk ondanks ernstige PTS, is "hartverskeurend".
"Ek wens die minister en die kommissaris (van polisie) kan in my kantoor sit wanneer ek na dié mense luister. Hulle wil aanhou werk, hulle is lojaal teenoor die polisie, maar hulle kán net nie meer nie. Dit is mense op wie herhaaldelik geskiet is, aanvalle gedoen is, wat daagliks aan lyke en erg beseerdes blootgestel word en wat van dag tot dag nie seker is of hulle elke dag gaan oorleef nie."
Cornelius sê hy het reeds ver gevorder met die opstel van hofdokumente vir die groepgeding, maar hy kon geen datum gee waarop dit uitgereik sal word nie.
04-04-2006, 04:57 AM #434
Moet iemand sterf by asgate?
Die voorvalle by die stortingsterreine noord en suid van Bloemfontein asook die berig, Polisieman by asgate aangeval verwys.
Daar het al verskeie berigte in die media verskyn rakende die onveilige omstandighede by die stortingsterreine, maar geen verbetering, hoegenaamd met betrekking tot beveiliging het sedertdien plaasgevind nie. Dit is asof die stadsvaders net geen ag hierop slaan nie en geen belangstelling toon nie. Daar word voorgehou dat dit die arme straatkinders se lewensaar is, maar dit is juis hulle wat vir die aanvalle verantwoordelik is.
Om na hulle om te sien, glo ek nie dit is die manier om dit onder daardie omstandighede te doen deur toe te laat dat hulle daar leef nie.
Die aanval op supt. Jurg Kruger Saterdag is geen geïsoleerde voorval nie en is die reël eerder as die uitsondering. Daar word daagliks selfone, kontant en selfs soms voertuie by die asgate gesteel en gekaap.
Die publiek en ook kontrakteurs soos tuindienste loop daagliks 'n enorme risiko om hul rommel en tuinvullis hier weg te gooi. Om nie eens melding te maak van tye waar die terrein noodgedwonge skemer of net ná donker besoek moet word nie.
Huisbewoners en kontrakteurs word verplig om net die stortingsterreine te benut. Dit is 'n openbare terrein onder munisipale beheer en die munisipaliteit het 'n verantwoordelikheid om die omgewing veilig te maak. Daar is geen alternatief om rommel te stort nie.
Dit is tyd dat die munisipaliteit gedwing word om sy verantwoordelikheid te aanvaar, as hulle dan te ongedissiplineerd of onbekwaam is om self hul verantwoordelikheid teenoor inwoners van die stad te besef of te aanvaar.
Daar was mos al verskeie voorvalle wat onder hul aandag gebring is en hulle is terdeë bewus van die probleem. Die publiek, soos supt. Kruger en kontrakteurs, moet die munisipaliteit sivielregtelik aanspreeklik hou onder sulke omstandighede, anders sal die munisipaliteit net voortgaan om hul verantwoordelikheid te ontduik.
Sodra daar aan hul sak geraak word sal hul hopelik reageer . . . of moet iemands eers sterf voordat daar dan weer 'n groot bohaai van gemaak word? Kan die sogenaamde wyksverteenwoordigers nie hier hul gekose doel dien en die aangeleentheid aanspreek nie. Moet die publiek altyd eers met sulke ooglopende probleme druk uitoefen voordat iets gedoen word?
04-04-2006, 05:01 AM #435
Mense briesend oor stortingsterrein
WEKROEPE van briesende Bloemfonteiners wat meen die munisipaliteit moet "in die bek geruk word", val oënskynlik op dowe ore terwyl aanvalle by die Suidpark-stortingsterrein bly toeneem.
Regstappe teen die Mangaung-munisipaliteit, wat moontlik in 'n siviele eis kan uitloop, blyk nou die enigste oplossing te wees, meen mnr. Lappies Labuschagne, eienaar van Tuinman-tuindienste.
Een van sy werknemers is gister deur rondlopers by die stortingsterrein aangeval.
Die aanval volg ná etlike voorvalle die naweek waarin mense by die stortingsterrein aangerand is.
Volgens die polisie terroriseer leeglêers en rondlopers, wat hulle op die asgate tuisgemaak het, houtgeruste mense wat vullis hier kom stort.
In die jongste aanval is mnr. André Smith (52), 'n werknemer van Labuschagne, gister van sy selfoon beroof.
Smith sê hy het onrustig geraak toe 'n jong rondloper hom daarop wys die bakkie se voorste band is pap.
"Ek en my handlanger het dadelik in die bakkie geklim en die vensters opgedraai," sê hy. Vier mans het onmiddellik op die bakkie afgestorm en die deur oopgeruk.
Die mans het sy reënbaadjie en selfoon van sy lyf gepluk en laat spaander.
Een van die aanvallers was met 'n mes gewapen.
Labuschagne sê hy het reeds die polisie geraadpleeg en gaan beslis 'n strafregtelike klag óf 'n siviele eis teen die munisipaliteit indien.
"Die vraag is: Wat gaan die munisipaliteit omtrent die situasie doen?
"Een van my werknemers is aangeval en my voertuig is beskadig.
"As hulle (die munisipaliteit) die saak nie verder vat nie, sal ek my lorrie voor die Glaspaleis gaan tip."
) In nog 'n aanval hier het mnr. Wynand Bezuidenhout van Fichardtpark verlede week 'n noue ontkoming gehad.
Bezuidenhout sê sowat ses "kleintjies" het om sy bakkie gedraai terwyl hy sowat vyf treë weggestaan het.
Een het skielik in die voertuig gespring en sy beursie met bankkaarte, rybewys en R130 kontant gesteel.
Toe hy die kind agternasit, het nagenoeg 20 mense hom uit die bloute omsingel.
Hy sê hy het die aanvallers aangespreek, omdat hulle mense so besteel en hom uit die situasie gepraat.) Intussen meen die DA verskeie staatsdepartemente moet ingryp en die probleem hanteer.
Me. Patricia Kopane, raadslid, sê in 'n nuusverklaring die departement van binnelandse sake moet vasstel hoeveel en wie van die bewoners op die terrein onwettige immigrante is.
"Die omstandighede waarin die mense woon, is haglik en hou 'n gesondheidsrisiko in," sê sy. "Daarom moet dié departement betrokke raak."
Kopane sê dit is die departement van maatskaplike ontwikkeling se plig om behuising aan die rondlopers te gee.
"Hier is talle kinders wat nie skoolgaan nie. Die onderwysdepartement moet optree."
04-04-2006, 05:13 AM #436
Werkgewer reageer oor BSB-man in Irak
PRETORIA. – Solank voormalige lede van die Suid-Afrikaanse veiligheidsmagte nie 'n misdaadrekord het nie en die nodige vaardighede het om as veiligheidspesialiste in Irak te werk, gaan hul verbintenis met eenhede in die ou bedeling nie teen hulle tel nie.
Dit is hoe die werkgewer van mnr. Joe Verster, voormalige besturende direkteur van die ontbinde Burgerlike Samewerkingsburo (BSB), gister gereageer het nadat Rapport Sondag berig het dat Verster nou 'n hoëprofielpos in Irak beklee.
Verster is die bestuurder van die Amerikaanse maatskappy Reed Incorporated se operasies in dié land. Reed se besturende direkteur is mnr. Marius van der Riet, nog 'n Suid-Afrikaner en 'n oud- militêre attaché wat nou permanent in Washington woon.
Verster en voormalige lede van die BSB was na bewering betrokke by die politieke moorde op dr. David Webster, 'n aktivis, die ontploffing by die Early Learning Centre in Kaapstad, asook die komplotte om adv. Anton Lubowski, 'n Namibiese advokaat, mnr. Dullah Omar, ontslape minister, en Gavin Evans, 'n joernalis, te vermoor.
Van der Riet het gister aan Volksblad gesê die bewerings teen Reed en Verster is deel van 'n vete deur 'n vorige Reed-werknemer en oud-polisieman, mnr. Leon Jonck.
Volgens Van der Riet volg Jonck se uitlatings uit 'n dreigement wat hy gemaak het dat hy met "sy storie" koerante toe sal gaan indien Reed nie 'n reusebedrag aan vergoeding aan hom uitbetaal nie.
Jonck het onder meer beweer dat Verster 'n salaris van R1,5 miljoen per jaar verdien, hy net eersteklas vlieg, hy vriende en kliënte rojaal in Bagdad onthaal en hy net duur whiskey wat R1 000 per bottel kos, drink.
Van der Riet vertel dat Jonck vroeër ook by Reed gewerk het. Jonck is deur die koalisiepolisie in die internasionale sone in Bagdad in hegtenis geneem "nadat vasgestel is dat hy 'n sleutelrol gespeel het in die diefstal van voertuie uit dié sone en dit dan elders gaan verkoop het".
"Ná 'n deurtastende ondersoek deur dié polisie is Reed opdrag gegee om hom te deporteer. Hy (Jonck) het moontlik gedink dat Reed hom gaan beskerm, maar ons maatskappy is later geloof vir die wyse waarop ons die saak gehanteer het en ons ondersteuning aan die ondersoekspan.
"Nadat Jonck teruggekeer het na Suid-Afrika het hy met die vete teen Reed en mnr. Verster begin.
"Ons het niks om weg te steek nie en sal ook nie toelaat dat iemand ons afpers nie.
"Reed het 'n streng werwingsbeleid en deel daarvan is om 'n aansoeker se misdaadagtergrond na te gaan, sowel as om 'n mediese ondersoek te doen. Mnr. Verster is ingevolge dieselfde kriteria gewerf. Hy het géén misdaadrekord nie en hy werk reeds die afgelope 18 maande in die maatskappy."
Verster is destyds amnestie voor die WVK geweier en is in 2003 in Pretoria deur die Skerpioene in hegtenis geneem weens beweerde onreëlmatighede by plaaslike owerhede in KwaZulu-Natal.
Dié saak is egter volgens Van der Riet teen hom teruggetrek en sy borgtog van R100 000 is aan hom terugbetaal.
04-04-2006, 05:41 AM #437
Vyf verloor in grondwethof
JOHANNESBURG. – Die deur van die grondwethof het gister toegeklap in die gesigte van vyf veroordeelde moordenaars wat aanvoer dat hulle in hul verhoor deur hul prokureur mislei is en aangehits is om die verhoorhof te belieg.
Weens dié onbehoorlike gedrag van die prokureur, voer die vyf aan, sit hulle nou lewenslank agter tralies, want die waarheid is dat hulle wel op die moordtoneel was, maar nie aan die moorde deelgeneem het nie.
Hul prokureur het hulle egter oorgehaal om te lieg en aan te voer dat hulle nié op die toneel was nie. Hy het hulle ook aangepor om vals getuies te kry wat dié "alibi", wat deur die verhoorhof verwerp is, te bevestig.
Dit alles het daartoe gelei dat hul grondwetlike reg op 'n billike verhoor aangetas is en hulle eis 'n herverhoor.
Maar agt regters van die grondwethof het gister in 'n eenparige uitspraak gesê die vyf verwag van die grondwethof om 'n grondwetlike vraagstuk aan te hoor sonder die "voordeel van 'n uitspraak daaroor deur die appèlhof".
"Dit is nie in belang van die regspleging om die aansoek om regstreekse toegang tot hierdie hof toe te staan nie. Die vyf aansoekers voer geen spesiale gronde aan waarom dit behoort te gebeur nie. Dit is dus nie duidelik waarom hierdie hof in 'n beter posisie is om hul saak aan te hoor as enige ander hof wat in die normale appèlproses genader kan word nie."
04-04-2006, 07:24 AM #438
Die nuwe vuurwapenwet: (Wet Nommer 60 van 2000)
Die nuwe wetgewing oor die beheer van vuurwapens is pas geïmplementeer. Hier onder word daar kortliks gekyk na die implikasies hiervan vir vuurwapeneienaars.
Sover dit die omstrede Wet op Beheer van Vuurwapens aangaan, is die koeël deur die kerk. Vanaf 1 Julie 2004 is dié wet, Wet Nommer 60 van 2000, die amptelike vuurwapenwet waarvolgens wetsgehoorsame, gelisensieerde vuurwapeneienaars sal moet optree om kwansuis die duisende mense wat nie-gelisensieerde vuurwapens besit, in hul roof- en moordtogte aan bande te lê.
Hierdie stelling word gemaak na aanleiding van die doelstelling van die wet soos uiteengesit in artikel 14. Toe die wet aanvanklik deur die Parlement goedgekeur is, het min vuurwapeneienaars besef in welke mate die nuwe wet hulle sou raak. Daar gaan kortliks na die belangrikste bepalings gekyk word wat elke vuurwapeneienaar raak.
Laat dit sommer in die begin duidelik gestel word dat dit nie gaan help om in hierdie stadium nog oor die nuwe wet te knor en te kibbel nie. Die wet is daar en elkeen sal net eenvoudig moet leer om daarmee saam te leef. Die nuwe wet is nie die einde van die wêreld nie. Dit beteken ook nie dat ons nie meer sal kan gaan jag, aan skietsport sal kan deelneem of nuwe gewere by daardie geweerversameling sal kan byvoeg nie.
Die wet gaan ook nie ten gevolge hê dat ons nie meer onsself met 'n vuurwapen kan verdedig nie. Wat ek wél met sekerheid kan sê, is dat ons nie meer sal kan bekostig om wapens te laat rondlê, aan onbevoegde mense sal kan uitleen of ander daarmee bedreig nie. Doen 'n mens dit wel, is tronkstraf dalk jou voorland. In baie opsigte moet daar erken word dat die nuwe wet 'n welkome wet is wat ongetwyfeld baie beloftes inhou.
Voordat 'n bevoegdheidsertifikaat egter aan enigiemand uitgereik word, sal elke aansoeker eers 'n praktiese en teoretiese opleidingskursus by 'n geakkrediteerde opleidingsinstansie moet ondergaan.
Daar word verneem dat só 'n kursus 'n mens ongeveer R500 tot R600 sal kos en dat die kursus ongeveer 6 dae sal duur. Wie dié kursus slaag, kry 'n vaardigheidsertifikaat. (Tot dusver lyk dit asof daar slegs enkele geakkrediteerde opleidingsinstansies in die hele Suid-Afrika is. Daar moet egter gykyk word hoe op áárde hulle die aantal aansoekers betyds gaan hanteer?)
Hierna gaan 'n mens na jou naaste wapenregistrasiekantoor waar jy die vaardigheidsertifikaat aan die Aangewese Vuurwapenbeampte (AVB) oorhandig.
Jy betaal hom dan R70. Hy doen dan 'n verdere ondersoek voordat hy jou volledige aansoek na die Sentrale Vuurwapenregister in Pretoria stuur. (Hier raak die meeste aansoeke om die een of ander duistere rede verlore.)
Dit is die taak van die AVB om 'n agtergrondstudie oor die aansoeker te doen. Hy moet bevestig dat die aansoeker wél 21 jaar oud of ouer is. Hy moet ook seker maak dat die aansoeker nie 'n geskiedenis van drankmisbruik het nie, of dalk aan die een of ander verdowingsmiddel verslaaf is nie. Mense wat geestesversteurd is, word ook hier uitgesif. Die AVB voer onderhoude met 'n mens se vriende, bure en familie om te bepaal of jy emosioneel geskik is om 'n vuurwapen te besit.
Die vingerafdrukke is geneig om gereeld by die SAPD te verdwyn en daar is gevalle waar een persoon se vingerafdrukke soveel as ses keer verlore geraak het.
Dít veroorsaak maande lange vertragings. Dan eers gaan die aansoek na 'n oorwegingskomitee en as hulle ook tevrede is, kry die aansoeker 'n bevoegdheidsertifikaat wat geldig is vir vyf jaar (handwapens) en tien jaar (jaggewere). Daarna kan die aansoeker vir hom 'n vuurwapen gaan uitsoek.
Dit is oor die samestelling en kennis van hierdie komitee, veral oor jag en jagwapens, dat daar ernstige bedenkinge in Suid-Afrika bestaan. Wanneer beamptes beweer dat 'n mens nie meer as 'n 243 nodig het om 'n buffel te skiet nie, en wanneer 'n boer in die Oos-Vrystaat se aansoek geweier word omdat sy ou voorlaaier "voldoende is om jakkalse mee uit te roei", wek regtig 'n swak indruk oor die kennis van diegene wat oor wapenkeuses in Suid-Afrika moet besluit.
Die motivering oor waarom 'n mens 'n bepaalde wapen wil koop, gaan in die toekoms 'n nóg belangriker rol speel in die toekenning van 'n vuurwapenlisensie. Hier moet baie jagters skuldig pleit.
Dit is waar dat die polisie somtyds belaglike besluite neem, maar dit is ewe waar dat die motiverings waarmee hulle te doen kry, van só 'n aard is dat 'n mens werklik nie die SAPD kan verkwalik dat hulle 'n aansoek afkeur nie. Swak motivering is blykbaar die rede vir die weiering van meer as 80 % van die vuurwapenlisensies.
• Die wet bepaal byvoorbeeld dat elke bevoegde persoon die reg sal hê om vier vuurwapens te besit, waarvan een 'n wapen vir selfverdediging kan wees. 'n Mens mag dus nie meer 'n paar rewolwers, 'n paar pistole, semi-outomatiese gewere plus 'n haelgeweer (vir selfverdediging) besit nie. Jy mag een so 'n wapen in jou besit hê en jou vrou mag een so 'n wapen besit en so ook jou kind en ander mense op die plaas mits elkeen 'n bevoegdheidsertifikaat het en ook aan die ander wetsvereistes voldoen.
• Die geleentheidsjagters, wat by verre die grootste groep van ons jagters in Suid-Afrika uitmaak, kan dus twee of drie jaggewere aankoop plus een selfverdedigingswapen. Wat baie belangrik is, is dat hulle geensins verplig is om aan 'n jagtersvereniging te behoort nie. (Dit is betreurenswaardig dat sommige jagtersverenigings die indruk gewek het dat lidmaatskap aan hul vereniging so belangrik vir die jagter is dat hy dalk sy vuurwapens kan verloor as hy nie lid van die vereniging is nie).
• Na gelang van die motivering kan 'n lisensie vir 'n semi-outomatiese vuurwapen by uitsondering aan die houer van 'n bevoegdheidsertifikaat toegeken word mits die aansoeker kan bewys dat hy meer as die gewone wapens vir selfverdediging nodig het. Die eienaar van die vuurwapen sal verder die reg hê om 'n maksimum van 200 patrone te besit.
• 'n Geleentheidsjagter mag 200 patrone hê vir elke wapen wat hy besit.
• Geleentheidsjagters se lisensies is vir 10 jaar lank geldig.
• 'n Toegewyde jagter en 'n toegewyde sportman moet lid wees van 'n
geakkrediteerde jag- of sportvereniging en moet aan skietaktiwiteite/ kompetisies / kampioenskapsbyeenkomste deelneem. In albei kategorieë is daar nie 'n beperking op die hoeveelheid wapens wat jagters en sportlui mag besit nie. Hulle sal egter steeds vir elke wapen wat hulle koop, 'n motivering moet voorlê oor die rede waarom hulle bykomende wapens wil koop.
• Die wapens wat toegewyde jagters en sportmanne mag besit, sluit handwapens in 'n met die uitsondering van outomatiese wapens en semi-outomatiese haelgewere waarvan die magasyn vyf patrone of minder bevat.
• By albei kategorieë is daar geen beperking op die aantal patrone nie en die lisensies geld vir 10 jaar indien die persoon lid is van 'n geakkrediteerde jag- of sportvereniging.
• Versamelaars van vuurwapens moet aan geakkrediteerde versamelaarsverenigings behoort. Daar is nie 'n beperking op die aantal wapens wat 'n versamelaar mag besit nie, maar die aansoeker sal steeds die rede om 'n bykomende wapen te koop, afsonderlik moet motiveer. Die lisensiehouer mag enige tipe wapen wat aan sy of haar vereniging se voorskrifte voldoen, besit.
• Vir elke wapen in 'n versameling mag die eienaar 200 patrone besit. Die houer mag egter nie die patrone sonder toestemming afvuur nie.
• Wat vir geweerversamelaars geld, geld ook versamelaars van patrone. Die lisensiehouer moet 'n permit hê vir elke soort kaliber wat hy versamel.
• Versamelaarslisensies is ook vir 10 jaar geldig.
• 'n Ander kategorie waarvoor die wet voorsiening maak, is mense wat vuurwapens vir sakedoeleindes koop. Dit omvat sekuriteitsmaatskappye, beroepsjagters wat jagplase bedryf, vuurwapeninstrukteurs en enige ander onderneming wat deur die vuurwapenregistrateur geakkrediteer is. Lisensies wat hiervolgens uitgereik word, magtig die houer om enige soort wapen 'n met die uitsondering van 'n verbode wapen te besit.
• Daar is geen beperking op die aantal wapens wat die houer van só 'n lisensie mag besit nie, maar die aansoeker moet kan motiveer waarvoor elke wapen nodig is.
• Die houer van só 'n lisensie sal ook die reg hê om 200 patrone per gelisensieerde wapen te hê, hoewel hy aansoek kan doen om meer patrone te besit.
• Lisensies vir jagdoeleindes is in sommige gevalle vir vyf jaar geldig en in ander gevalle vir twee jaar.
• 'n Baie belangrike klousule wat alle wapeneienaars raak, is dat die ouderdomsbepaling van 21 jaar vir 'n lisensie nie beteken dat kinders nie met vuurwapens mag skiet nie. Daar is inderwaarheid geen beperking op die ouderdom van wie ook al die wapen gebruik nie. Die lisensiehouer moet self besluit of die persoon geskik is om met die wapen te skiet en waarna hy skiet. Elke wapen mag egter slegs in die lisensiehouer se teenwoordigheid en onder sy direkte toesig gebruik word.
Daar word vir elke vuurwapen-eienaar aangeraai om die Wet op Beheer van Vuurwapens, Wet 60 van 2000, noukeurig te bestudeer sodat 'n mens nie dalk onwetend in 'n strik trap nie.
Daar ís egter aspekte van die wet wat krap. Die belangrikste is: Hoe gaan hierdie wet daartoe bydra dat minder boere in ons land vermoor word; dat die getal moorde en rooftogte waarmee alle Suid-Afrikaners deesdae bedreig word, drasties sal verminder; en dat 'n vrou, dogter en kleindogters weer op straat sal kan loop sonder die vrees dat hulle verkrag sal word?
Die volgende paar maande sal bewys of die wetmakers hul belofte deur middel van die wet nagekom het. Doen hulle dit nie, moet ons die oggendkoerant Beeld glo met sy opskrif wat lui: "Doelwit van nuwe wet is om ons te ontwapen".
04-05-2006, 04:01 AM #439
Verslaafde verkwansel Bybels vir crack
KNYSNA. – 'n Jong verslaafde van Knysna was so desperaat om geld te bekom vir kokaïen dat hy Bybels uit die kerk, waar mense hom geestelik ondersteun het in sy stryd teen dwelms, se boekwinkel gesteel het om te verkwansel aan 'n ander boekwinkel.
Een van sy makkers het 'n musiekstelsel uit dieselfde kerk gesteel waar ook hy geestelike berading ontvang het.
In sy kamer is die uitgeskeurde blaaie van 'n ander Bybel gevind waarmee hy daggasigarette gemaak het.
"Dit is asof 'n demoon hulle jaag om te steel om hulle behoefte aan dwelms te bevredig. Hulle het nie beheer daaroor nie," het 'n inwoner van hier wat daagliks met verslaafdes te doen kry en wat vir haar eie veiligheid anoniem moet bly, aan Die Burger vertel.
Me. Paula Joubert van Knysna se alhohol-en-dwelmsentrum (Kdac) het gesê "al hoe meer mense kom na vore om hulp te soek, maar ons moet hulle wegwys, want ons het nie 'n veilige plek waar hulle kan bly totdat hulle êrens geholpe kan raak in 'n rehabilitasiesentrum nie".
Mnr. Gus van Niekerk, 'n sielkundige by die sentrum Serenity, het gesê "die provinsiale hospitaal kan hulle nie inneem nie, en die Serenity-rehabilitasiesentrum het net huisvesting vir een of twee op 'n tydelike grondslag".
Nog 'n inwoner van die dorp wat self 'n verslaafde aan huis het, het gesê dit deug ook nie om die misbruikers toe te sluit nie, "want dit is die verskaffers wat deel is van vier sindikate wat glo op Knysna werksaam is, wat verantwoordelik is daarvoor dat die duiwel hier los is".
Intussen staan die inwoners van Knysna apaties teenoor die dwelmprobleem, sê mnr. Theo du Plessis, die dryfkrag agter die Terug na Eden-veldtog wat vroeër vanjaar onder die vaandel van Kdac hier van stapel gestuur is.
"Net vier mense het Maandagaand 'n vergadering van die gemeenskapspolisiëringsforum bygewoon – die vier komiteelede," het Du Plessis gesê. Op dié vergadering sou die bemagtiging van die gemeenskap vir seggenskap in die verhoor van dwelmhandelaars bespreek word.
"Die mense stel net nie belang nie. Aan die ander kant: Kan 'n mens hulle dit verkwalik? Hulle weet dwelmsmouse verkoop reg onder die polisie se neuse dwelms by die taxi-staanplek in die hart van Knysna, en die polisie kyk anderpad."
Dis darem nie heeltemal waar nie, gooi insp. Leon Koch, 'n woordvoerder van die polisie, wal.
"Een en veertig persone is in hegtenis geneem van 3 Maart tot 3 April. Hierdie optrede was in Main Street, Nelsonstraat, Queen Street rondom die taxi-staanplek, sowel as in Hornlee, Khayalethu, Dam-se Bos, Bongani, Concordia, Judas Square (waar 'n ton dagga gekry is), Flenter-lokasie en Sedgefield. Dagga, kokaïen en Mandrax is gevind.
"Ons weet dat daar dwelms beskikbaar is, maar mense moet in gedagte hou dat ons verskillende sektore moet polisieer wat altesame 'n gebied van sowat 1 009 km² beslaan, en dat daar verskillende misdade is wat bestry moet word, nie net dwelmhandel nie," het Koch gesê.
04-05-2006, 04:12 AM #440
"Die motief is nie diefstal nie, ook nie grond nie, soos in Zimbabwe - maar weerwraak, aangevuur deur rassisme en afguns. En soos die moorde aangaan, doen die polisie niks nie."
Die skrywer, Brian Moynahan, sê die buitewêreld is welbekend met Zimbabwe se situasie waar boere van hul plase verjaag en hul grond sonder vergoeding afgevat word.
Daarteenoor het Suid-Afrika 'n goeie grondhervormingsprogram waarmee die meeste mense, insluitend die wit boere, saamstem.
Maar terwyl bitter min boere in Zimbabwe vermoor word, word honderde boere elke jaar in Suid-Afrika vermoor sonder dat die buitewêreld daarvan kennis neem.
Volgens die artikel is daar mense wat glo dat jou kanse tien keer groter is om vermoor te word as jy op 'n plaas woon as op enige ander plek in Suid-Afrika.
"Dit maak boerdery (in Suid-Afrika) die mees gevaarlike beroep in die nie-militêre wêreld."
Hy sê 'n besoek aan enige plaas in Suid- Afrika toon duidelik hoe gevaarlik dit is.
Mnr. Werner en mev. Brigitte Wiedeck, wat naby Makhado (Louis Trichardt) in die noorde van Limpopo boer, vertel dat hulle al agt keer in drie jaar beroof is. Twee keer is hul aangerand, die ergste was verlede April.
"Hulle het 'n geweer teen my man se kop gedruk en hom vasgebind en my gemuilband met 'n serp," het mev. Wiedeck aan die Sunday Times vertel.
"Toe het hulle my met 'n ysterpaal begin slaan. Hulle het reeds al ons geld gehad, maar het op meer aangedring. Ek het aan my eie bloed begin verstik. Ek het gemaak of ek dood is en hulle is weg."
Sy het ernstige skeudelbreuke opgedoen en haar regteroog verloor.
Die polisie het twee uur geneem om op te daag en het glad nie vir koeëlpunte, vingerafdrukke of spore gesoek nie. "Hulle het min of meer niks gedoen nie."
"Ek kan die misdaad aanvaar," sê mnr. Paul Hart van Krugersdorp, "maar ek kan nie die geweld wat daarmee saam gaan, hanteer nie."
Luidens die artikel toon regeringsondersoeke dat die aanvalle geen definitiewe patroon het of politiek gemotiveer is nie. Hoewel die regering dus nie die aanvalle inspireer nie, kan talle kabinetsministers egter beskuldig word dat hulle nalatig is om die aanvalle te laat voortgaan, lui die artikel.
Selfs pres. Thabo Mbeki sien nie die erns van die situasie in nie. Die koerant haal Mbeki aan wat sê wit mense het 'n "psigose van vrees oor hul oorlewing in 'n see van swart barbare" en dat hulle "verslaaf" is aan hul eie vrese.
Dit is daarom dat boere in Suid-Afrika dit nie baie snaaks vind as adj.pres. Phumzile Mlambo-Ngcuka 'n grappie maak oor grondhervorming in Zimbabwe en die feit dat Suid-Afrika baie het om te leer by dié land nie.